כ"ב תמוז תשע"ג

30 ביוני 2013

פניה לקבלת עמדות הציבור

טיוטת חוזר מנכ"ל

**גביית תשלומי הורים ושכר לימוד בבתי ספר מוכרים שאינם רשמיים ובתי ספר במעמד פטור**

**גביית תשלומי הורים עבור מקצועות לימוד ברמה מוגברת בחטיבה העליונה**

**גביית תשלומי הורים בבתי ספר ניסויים, ייחודיים על-אזוריים וייחודיים במרחבי בחירה מבוקרת**

**כללי**

הפעילות במוסדות החינוך ובכללה הוראת תכנית הלימודים המחייבת, מתבססת בעיקרה על שירותים הניתנים על-ידי המדינה ועל ידי הרשויות המקומיות במוסד חינוך רשמי ובמוסד חינוך שאינו רשמי, על ידי הבעלים של המוסד: העסקת מורים, מנהלים, עובדי חינוך ומינהל אחרים, וכן בנייה ואחזקה של מוסדות חינוך. אך יש שירותים שהמדינה והרשות המקומית אינן מחויבות לתיתם חינם. הפעלתם של שירותים אלה מתקיימת במימון הורים, תחת הכללים, המגבלות והסייגים המפורטים בחוזר זה.

סעיף 6 (ד) לחוק לימוד חובה התש"ט-1949 קובע: מי שזכאי לחינוך  
חינם לפי סעיף זה, לא יידרשו בעדו דמי הרשמה או כל תשלום אחר בעד לימודיו במוסד חינוך רשמי או בעד לימודיו במוסד חינוך אחר שאוצר המדינה נושא בשכרם לפי סעיף קטן (ג'), ואולם רשות החינוך המקומית שבתחום שיפוטה נמצא מוסד החינוך שבו הוא לומד, ובמוסד חינוך שאינו רשמי רשות החינוך המקומית כאמור או בעל המוסד וכן מנהל מוסד חינוך רשמי, יהיו רשאים, באישור השר, לגבות תשלומים והחזר הוצאות בשיעורים שהשר יקבע, בעד אספקה שהם נותנים לו ובעד שירותים שהם נותנים לו, נוסף על השירותים אשר הגדיר אותם בתקנות כשירותים מקובלים. אישור השר וקביעת שיעור התשלומים והחזר ההוצאות טעונים אישור ועדת החינוך והתרבות של הכנסת.

הוראות אלה חלות על תלמידים בחינוך הרגיל ובחינוך המיוחד, ועל תלמידים במוסדות חינוך רשמיים ובמוסדות חינוך מוכרים שאינם רשמיים, בשלבי חינוך יסודי ועל-יסודי.

למען הסר ספק יודגש, כי תשלומי הורים אלה אינם מוגדרים שכר לימוד.

בכל מקרה אין להתנות רישום תלמידים בתשלום כלשהו.

תשלומי ההורים מוסדרים באמצעות חוזר מנכ"ל הוראות הקבע תשלומי הורים תשסג/3 (א).

כמו כן, מסדיר חוזר מנכ"ל הוראות הקבע תשלומי הורים תשסג/3 (א) את הכללים לעניין תשלומים בגין תכנית לימודים נוספת (תל"ן) על פי סעיף 8 לחוק חינוך ממלכתי.

**הגדרות**

**גבייה** – גבייה של כל סכום ובגין כל עניין ובכל דרך שהיא, בין אם במישרין, בין אם בעקיפין, לרבות באמצעות עמותות, גורם שלישי וכו'.

**תשלומי הורים ושכר לימוד בבתי ספר מוכרים שאינם רשמיים ובתי ספר במעמד פטור**

**מבוא**

בתי ספר מוכרים שאינם רשמיים, בשלב החינוך יסודי (כיתות א'-ו' או או א'-ח') מתוקצבים על ידי המדינה מכח סעיף 11 לחוק חינוך ממלכתי ותקנות חינוך ממלכתי (מוסדות מוכרים) התשי"ד-1953, בשיעור 60-75% מתקציב שעות הלימוד של מוסדות חינוך רשמיים דומים, ומתוקצבים בגין שרתים ומזכירים.

שיעור התקצוב נקבע בהתחשב:

1. במצב החברתי-כלכלי של אוכלוסיית התלמידים בבית הספר
2. בקיומם של תהליכי מיון של התלמידים המתקבלים אליו
3. בהנשרה על רקע הישגים לימודיים

בתי ספר במעמד פטור מתוקצבים בשיעור של 55% מתקציב שעות הלימוד של מוסד חינוך רשמי.

הוראה זו באה להסדיר את האופן שבו יתאפשר לבעלים על מוסד חינוך להשלים את התקציב של בית ספר מוכר שאינו רשמי ובית ספר במעמד פטור המתוקצבים על ידי המדינה בשיעור חלקי.

**גביית שכר לימוד בבתי הספר**

שכר הלימוד יאושר על ידי משרד החינוך מדי שנה, לפי פניה של הבעלים על בית הספר, לכל בית ספר מוכר שאינו רשמי ובית ספר במעמד פטור, כך ששכר הלימוד לא יעלה על שיעור ההפרש שבין תקצוב המדינה את מוסד החינוך בפועל לבין 100% תקצוב שעות לימוד. לסכום זה תתוסף תקורה, בשיעור 10%.

נוסחת שכר הלימוד מתבססת על מספר התלמידים במוסד; פרופיל המוסד; שיעור השתתפות המדינה בתקצובו של המוסד; שיעור התקורה שנקבע כדלקמן:

**שכר לימוד לתלמיד =** (T – P) x V] + T x V x 0.1]

M

כאשר:

**T** - מלוא השעות המתוקצבות למוסד חינוך רשמי זהה

**P** - השעות המתוקצבות למוסד החינוך המוכר הנתון לפי שיעור ההשתתפות

של המדינה

**V**- ערך השעה בש"ח על פי פרופיל מוסד

**M**- מספר התלמידים במוסד החינוך

למען הסר ספק יובהר, כי שכר לימוד זה אינו בבחינת תשלומי הורים כהגדרתם בחוזרי מנכ"ל.

הכללים המסדירים גבייתם של תשלומי הורים למיניהם חלים על מוסדות חינוך אלה, כפי שהם חלים על מוסדות חינוך המתוקצבים על ידי המדינה באופן מלא, ואשר אינם גובים שכר לימוד.

נוסף על שכר הלימוד שחושב עבור מוסד חינוך, הוא רשאי לגבות מן ההורים תשלומי חובה ורשות, רכישת שירותים מרצון ותל"ן, בהיקף ובגובה הסכומים המאושרים על ידי משרד החינוך ו-ועדת החינוך של הכנסת במסגרת תשלומי הורים לכלל מערכת החינוך, ולפי הנחיות המנהלת הכללית.

כדי לאפשר לבתי הספר לקיים אופי חינוכי ייחודי ותכניות תוספתיות, הם רשאים לקיים תל"ן בהיקף המתואר בטבלה להלן:

|  |  |  |
| --- | --- | --- |
| סוג בית הספר | יסודי | |
| מספר שעות | גורם מאשר |
| כלל מערכת החינוך | 5 | מנהל מחוז או מי מטעמו |

לימודי קודש המאריכים את יום הלימודים, בבתי ספר מוכרים שאינם רשמיים ובבתי ספר במעמד פטור, יתקיימו במתכונת תל"ן תורנית בהתאם לחוזר מנכ"ל תשלומי הורים במוסדות חינוך תורניים ממלכתיים-דתיים הרואה אור בימים אלה, ובלבד שלא תתקיים גם גבייה בגין תל"ן אחרת. אין לגבות בגין כפל תל"ן.

**אישור הגבייה של שכר לימוד ושל תשלומי הורים**

1. לבית ספר מוכר שאינו רשמי חדש יאושר שכר לימוד לפי שיעור תקצוב של 65% לשנת הלימודים הראשונה כך ששכר הלימוד לא יעלה על שיעור ההפרש שבין תקצוב המדינה את בית הספר, לבין 100% תקצוב שעות לימוד. לסכום זה תתוסף תקורה בשיעור 10%.
2. בתי ספר מוכרים שאינם רשמיים ומוסדות פטור יגישו מדי שנה לאישורו של מנהל המחוז עד לתאריך 15 ביוני בקשה לגביית שכר לימוד ותשלומי הורים לשנת הלימודים הקרובה באמצעות מערכת אפיק. בבקשה יפורטו שכר הלימוד ותשלומי ההורים שמבקש בית הספר לגבות. הבקשה לתשלומי הורים תוגש בצורה מפורטת, ובה יתוארו השירותים הנוספים עבורם מתבקשת הגבייה במסגרת תשלומי הורים.
3. לא יאושר שכר לימוד העולה על שכר הלימוד המרבי המותר בגבייה על פי הנוסחה המובאת לעיל.
4. שכר הלימוד ותשלומי ההורים יאושרו עד לסוף חודש נובמבר בכל שנת לימודים.
5. אישור שכר הלימוד ותשלומי ההורים ייעשה באמצעות מערכת אפיק, בדומה לאישור תשלומי הורים בחינוך הרשמי.
6. בתי הספר יפרסמו להורים את החוזר המפרט את שכר הלימוד ואת תשלומי ההורים שאושרו על ידי משרד החינוך בלבד. החוזר יהיה מפורט ובהיר.
7. בתי ספר מוכרים שאינם רשמיים ובתי ספר במעמד פטור יפרסמו מאזנים של הבעלויות, העומדים בהוראות גילוי דעת של לשכת רואי החשבון, ועל פי הנחיות של חשבות משרד החינוך. בין הנתונים שיפרסמו בתי הספר ייכללו גם שכרם של 5 בעלי המשכורות הגבוהות ביותר, בדומה להנחיות רשם העמותות.

**כללים לגבייה**

1. מוסד חינוך מוכר שאינו רשמי ששעות הלימוד בו מתוקצבות באופן מלא על ידי המדינה, אינו רשאי לגבות שכר לימוד.
2. מוסד חינוך אינו רשאי לגבות שכר לימוד מבלי שניתן אישור לגבייה על ידי מנהל המחוז של משרד החינוך.
3. בית ספר שאושרה לו גבייה של שכר לימוד בשנת הלימודים הקודמת, יהיה רשאי לבקש מן ההורים התחייבות חוזית לקבלת מקדמה עבור שנת הלימודים הבאה, בגין שני חודשי לימודים בסכום שלא יעלה על שכר לימוד שאושר. בית הספר יהיה רשאי לגבות סכום זה רק החל מחודש יולי שלקראת שנת הלימודים הבאה, ב-4 תשלומים לכל הפחות.
4. מוסד חינוך אינו רשאי לדרוש מקדמה בגין שירות או מצרך שאינו עתיד להינתן לתלמיד. בכל מקרה, מוסד חינוך אינו רשאי לגבות תשלומי הורים עבור שנת הלימודים הבאה, בטרם ניתן אישור משרד החינוך וכנסת ישראל.
5. מוסד חינוך יתחייב בכתב להורים להשבת תשלומים, במידה ששכר הלימוד שיאושר לגביו יהיה נמוך משכר הלימוד שנקבע לו בשנת הלימודים הקודמת.
6. הגבייה תתבצע באמצעות בית הספר או הבעלות על בית הספר ולא על ידי שום גורם אחר.

**פיקוח ואכיפה**

1. משרד החינוך יקיים מערך בקרה ופיקוח על גביית שכר לימוד ותשלומי הורים במוסדות חינוך מוכרים שאינם רשמיים.
2. החל משנת הלימודים תשע"ה, יופסק תקצובו של מוסד חינוך ככל שהגבייה המבוקשת על ידו מההורים במוסד החינוך עולה על הסכום המרבי שאושר לו. בסעיף זה – "הסכום המרבי" – שכר הלימוד המרבי המאושר למוסד חינוך בתוספת תשלומי הורים מאושרים למוסד חינוך ותשלומים מאושרים בגין תכנית לימודים נוספת.
3. בנוסף, בעניינם של מוסדות חינוך שינקטו בהליכים מטעים או כוזבים, כגון גבייה מהורים בסכומים שעולים על הסכומים המדווחים והמאושרים על ידי משרד החינוך, או גבייה בלא דיווח מפורט, או גבייה ללא דיווח, או גבייה ללא אישור וכיוצא באלה, ינקוט משרד החינוך בהליכים הבאים:
   1. הפסקת תקצוב לשנת לימודים אחת
   2. קיזוז תשלומים שנגבו ביתר מן התשלומים המגיעים לבית הספר ממשרד החינוך
   3. הגשת תביעת השבה נגד הבעלות על בית הספר
   4. הפחתת שיעור התקצוב של בית הספר
   5. ביטול רישיונו של בית הספר

**הוראת מעבר**

הוראות חוזר זה ייכנסו לתוקף בשנה"ל תשע"ה. עם זאת, בתי ספר המבקשים אישור לגביית שכר לימוד כבר בשנה"ל תשע"ד יוכלו להגיש בקשות לאישור בין התאריכים 1.10.2013 – 30.11.2013 ואלה יידונו בהתאם לקריטריונים בחוזר זה. המשרד שומר לעצמו את הזכות שלא לאשר גביית תשלומים חריגה ומופרזת.

**גביית תשלומי הורים עבור מקצועות לימוד ברמה מוגברת בחטיבה העליונה**

**מבוא**

משרד החינוך נושא במלוא עלות שכר הלימוד של מקצועות החובה ו-2 מקצועות בחירה ברמה מוגברת בשלב החטיבה העליונה (כיתות י'-י"ב או ט'-י"ב) בבתי הספר העל-יסודיים.

הדרישות הלימודיות בתכנית המחייבת מתוקצבות במלואן.

**גביית תשלומי הורים עבור מקצועות לימוד ברמה מוגברת (5 יחידות לימוד)**

1. גבייה עבור שעות העשרה, ויודגש – שעות ללימוד נושאים שאינם מהווים מרכיב מחייב בתכנית הלימודים – תתאפשר במסגרת רכישת שירותים מרצון. הגבייה תותנה בהסכמה מראש בכתב של כל אחד ואחד מן ההורים לתשלום. אין די בהסכמה של נציגות הורים.
2. גבייה עבור שעות תגבור, ויודגש – שאין לומדים בהם תכנים חדשים אלא הן משמשות לחזרה ולתרגול – תתאפשר במסגרת תל"ן, ותותנה בהסכמה מראש בכתב של כל אחד ואחד מן ההורים לתשלום. אין די בהסכמה של נציגות הורים.
3. למקצוע התמחות ברמת 5 יחידות לימוד יותר לגבות עבור פעולות העשרה סך שלא יעלה על 750 ₪ בשנה במסגרת רכישת שירותים מרצון, על פי הכללים המחייבים גבייה במסגרת זאת: הגשת פירוט תקציבי מלא לאישור מראש על ידי הגורם המאשר את חוזר התשלומים המוסדי; הצגת התכנית המאושרת והפירוט התקציבי מראש להורים; הסכמה מראש בכתב של כל אחד ואחד מן ההורים לתשלום; אם הוחלט לקיים את התכני בהחלטת רוב הורים ולא כולם – שיתוף ללא תשלום של התלמידים שהוריהם במיעוט, ואינם משלמים עבור התכנית.
4. יובהר כי גבייה בגין פעולות העשרה תותר אך ורק במקצועות לימוד בהם יש הצדק לביצוע פעולות אלה והן נובעות מאופי המקצוע, כגון: מגמות בתחום האמנות, מגמות בתחום ידיעת הארץ. באחריות בית הספר לנקוט בצעדים הדרושים כך שסכום הגבייה בגין פעולות העשרה יפחת מהסכום המרבי לגבייה.
5. אין למנוע מתלמיד שהוריו אינם מאשרים בחתימתם את הגבייה עבור מקצועות לימוד ברמה מוגברת בחטיבה העליונה את הבחירה והלימוד של מקצועות ברמה מוגברת, ובשום מקרה אין למנוע הגשתו לבחינות הבגרות במקצועות אלה.
6. הגבייה מתלמיד אחד מוגבלת לשני מקצועות התמחות ברמת 5 יחידות לימוד ובלבד שהגבייה אכן נדרשת לצורך הוראת המקצוע.
7. בכל מקרה לא תותר גבייה מהורים עבור הצטיידות בית הספר בציוד חיוני להוראת המקצוע המורחב או עבור התקנות, עבור תשלומי הוצאות שוטפות כגון חשמל ומים, ועבור הוצאות אחרות של בית הספר.

**אישור ופיקוח**

אישור תשלומי הורים במסגרת זאת ייעשה באמצעות מערכת אפיק. יש לפרט במערכת את כלל הפעולות עבורן מבוקשת הגבייה ואת עלותה של כל אחת ואחת מפעולות אלה.

**אכיפה**

בעניינם של מוסדות חינוך שינקטו בהליכים מטעים או כוזבים, כגון גבייה מהורים בסכומים שעולים על הסכומים המדווחים והמאושרים על ידי משרד החינוך, או גבייה בלא דיווח מפורט, או גבייה ללא דיווח, או גבייה ללא אישור וכיוצא באלה, ינקוט משרד החינוך בהליך/הליכים מתוך ההליכים הבאים:

1. הפסקת תקצוב לשנת לימודים אחת
2. קיזוז תשלומים שנגבו ביתר מן התשלומים המגיעים לבית הספר ממשרד החינוך
3. הגשת תביעת השבה נגד הבעלות על בית הספר
4. הפחתת שיעור התקצוב של בית הספר
5. ביטול אישור העסקה של מנהל בית ספר מוכר שאינו רשמי או התלייתו.
6. ביטול רישיונו של בית הספר

**גביית תשלומי הורים בבתי ספר ניסויים, ייחודיים על-אזוריים וייחודיים במרחבי בחירה מבוקרת**

**מבוא**

במערכת החינוך פועלים ארבעה סוגים של מוסדות חינוך המוגדרים כמוסדות המפעילים ייחודיות:

1. בתי ספר ניסויים
2. מרכזי הפצה ניסויים
3. בתי"ס ייחודיים
4. בתי"ס ייחודיים במרחבי בחירה מבוקרת

למוסדות הללו מאפיינים משותפים:

1. כל מוסדות החינוך הללו פועלים בהתאם לנוהלי משרד החינוך, לרבות בנושאים פדגוגיים של הוראת הליבה, אי-מיון תלמידים, וכד'.
2. עיסוק בפדגוגיה ובחדשנות חינוכית. מוסדות החינוך עוסקים באופן ממוסד, שיטתי ומערכתי ברמות שונות של אינטנסיביות ביישום פדגוגי ובמתן ביטוי לחדשנות חינוכית.
3. אישור וליווי מקצועיים. מוסדות החינוך קיבלו אישור על ידי הוועדה לבתי ספר ייחודיים אזוריים, על-אזוריים ומרחבי חינוך של משרד החינוך, המוסדרים באמצעות חוזרי מנכ"ל. כמו כן, משתתפים מוסדות חינוך אלה בהכשרות ובפיתוח מקצועי של סגלי החינוך, ומקבלים ליווי מקצועי ליישום הפדגוגי – ארגוני.
4. בקרה. מוסדות החינוך נמצאים בפיקוח ותחת בקרה של היישום הפדגוגי-ארגוני, בהתאם לנוהלי גף ניסויים ויזמות וחוזרי מנכ"ל .
5. הנגשה בקהילה. מוסדות החינוך מחויבים בהנגשת מידע בדבר היותם בתי"ס ציבוריים הפתוחים לכל אחד בקהילה שבה הם פועלים.

**בתי ספר ניסויים**

בנוסף להיבטים המתוארים ליעל, בתי ספר ניסויים הם בעלי האפיונים הבאים:

* מפתחים חזון חינוכי ומיישמים אותו בדרכים מותאמות לקהל היעד ולתקופה.
* פועלים באופן אוטונומי, מושכל ושיטתי, למציאת דרכי חינוך המתאימות לסביבתן מתוך הכרת שייכות ומחויבות למערכת החינוך הציבורי וללימודי הליבה.
* מבררים ערכים וחזון באופן פתוח ומשתף.
* חוקרים, מטילים ספק ומערערים על פרדיגמות קיימות, מציעים כיוונים חלופיים/ חדשים בני יישום לקידום התלמידים.
* מציעים תורה חינוכית חדשנית, גישות ודרכים חינוכיות המותאמות למאה ה-21 - חינוך מיטבי (bottom-up) המשפיע על מוסדות החינוך ומקדם באמצעותם "מלמטה למעלה" את מערכת החינוך.
* מהווים מקור השראה ומודל לצוותי חינוך יזמים, מובילים ומנהיגים, הלוקחים אחריות מלאה על עשייתם החינוכית ופועלים לקידום המערכת והשבחתה.

מוסדות חינוך ניסויים הם מוסדות חינוך שעברו את תהליכי הקבלה של גף ניסויים ויזמות במזכירות הפדגוגית, זכו להכרה ככאלה, ועומדים במחויבויות של מוסד חינוך ניסויי בהתאם להוראות חוזר המנכ"ל לעניין זה (תשס"ג/4 (א) מתאריך 2 בנובמבר2003 ). המחויבויות כוללות פיתוח מודל של חדשנות חינוכית שעומד בדרישות הגף; תהליכי פיתוח בהתאם למתודת הגף; מחקר; פיתוח; הפצה השתתפות בהכשרות ובפעילויות הגף.

**מרכזי הפצה ניסויים בגף ניסויים ויזמות**

מרכזי הפצה ניסויים הם מוסדות חינוך ניסויים הפועלים במסגרת החינוך הציבורי, לאחר שסיימו בהצלחה תהליך של 4-6 שנים בו פיתחו מודל חינוכי חדשני, ושאושר להם על ידי גף ניסויים ויזמות במזכירות הפדגוגית להפיץ ידע ניסויי, להכשיר, להנחות, ללוות ולהדריך מוסדות חינוך אחרים וגורמים שעוסקים בחינוך, כגון: עמותות, גופים ציבוריים, מכללות, אוניברסיטאות, צה"ל, שב"ס, חברות ומפעלים. כל מרכזי ההפצה הניסויים שייכים לחינוך הציבורי ופועלים להשבחתו.

למרכז הפצה ניסויי שלושה מאפיינים מרכזיים:

1. בעל מודל פדגוגי עם מאפיינים של חדשנות חינוכית, כולל מתודה מערכתית בעלת רכיבים פדגוגיים-ארגוניים, דרכי פעולה והערכה, הנותנת מענה לסוגיה חינוכית מהותית, כגון התייחסות לסוגיה רלוונטית ומשמעותית במערכת החינוך בישראל בזמן, במקום ועבור קהל יעד מוגדר.
2. מקיים מהלך מתמיד של פיתוח ויישום משמעותי המקיף את מכלול הפעילות החינוכית. מחויב, מעצם מעמדו, לפעול כארגון מתחדש ומשתכלל, בנוגע למודל הניסויי אותו הוא מפיץ, ובנוגע לדרכי למידה וחשיבה פנים וחוץ-ארגונית.
3. בעל יכולת להדריך, ללוות, להכשיר ולהנחות צוותים עמיתים במערכת החינוך ובחברה הישראלית ליישום הייחודיות והחדשנות.

**בתי ספר ייחודיים**

בתי ספר ייחודיים הם בתי ספר בעלי "אני מאמין" בית ספרי מערכתי, ממנו נגזרות הפדגוגיה, תכניות הלימוד ופעולותיו של בית הספר ביישומן, ואשר אושרו ככאלה על ידי הוועדה לבתי ספר ייחודיים אזוריים, על אזוריים ומרחבי חינוך שבמזכירות הפדגוגית במשרד החינוך (להלן הוועדה), על פי הנחיות חוזרי מנכ"ל תשסג/6 (ג) בתי ספר ייחודיים על אזוריים ומרחבי חינוך ותשעא/6 (א) עדכון נוהלי הוועדה לבתי ספר ייחודיים אזוריים, על אזוריים ומרחבי בחירה מבוקרת.

קיימים 4 סוגים של בתי ספר ייחודיים:

1. בית ספר ייחודי אזורי: בית ספר המשרת שתי רשויות או יותר, המקבל תלמידים רק מאזור הרישום שנקבע לו על ידי רשויות החינוך המקומיות, באישור הוועדה.
2. בית ספר ייחודי על-אזורי: בית ספר שהרשות במסגרתה הוא פועל קבעה, באישור הוועדה, שיכול לקלוט תלמידים המתגוררים בתחום הרשות שבית ספר זה אינו מצוי באזור הרישום שלהם.
3. בית ספר ייחודי ארצי: בית ספר ייחודי אזורי שנקבע באישור הוועדה כי תלמידים מכל רחבי הארץ יכולים לבחור בו. בית ספר כזה העומד בקריטריונים של ייחודיות ארצית שקבעה הוועדה.
4. בתי ספר ייחודיים באזורי בחירה מבוקרת-מרחבי חינוך: אלה הם בתי ספר ייחודיים בחינוך הציבורי המאושרים על ידי הוועדה במסגרת אישור תכניות פעולה של רשויות אשר משתתפות בניסוי הארצי של אזורי בחירה מבוקרת, או ברשויות שקיבלו את אישור הוועדה לפעול כמרחב חינוך.

**גביית תשלומי הורים בבתי ספר ייחודיים רשמיים ועירוניים**

אישור בית ספר כבית ספר ייחודי אינו מהווה אישור לגבייה מן ההורים של תשלומים נוספים על תשלומי ההורים בכלל המערכת בגין ייחודיות.

בית ספר שאושר כבית ספר ייחודי על ידי הוועדה הארצית לבתי ספר ייחודיים על-אזוריים ולמרחבי חינוך שבמשרד החינוך (להלן הוועדה הארצית), יוכל לפנות לוועדה הארצית בבקשה לגבייה נוספת של תשלומי הורים בגין הייחודיות, ולהגיש לאישורה תכנית תקציבית בכפוף לתכנית הפדגוגית שאושרה על ידה ולגודל בית הספר.

הוועדה הארצית תבחן את הבקשה ואם יימצא שהתכנית התקציבית הכפופה לתכנית הפדגוגית מחייבת גבייה מהורים, תאושר גבייה מהורים בכפוף לכללים ולמגבלות הבאות:

1. בית הספר ותכנית הלימודים בבית הספר אושרו על ידי הוועדה הארצית בהליך המפורט בחוזר מנכ"ל תשס"ג/6 (ג) בתי ספר ייחודיים על-אזוריים ומרחבי חינוך
2. קיים מוסד חינוך נוסף אחד לפחות ברשות המקומית שאינו ייחודי ו/או אינו גובה תשלומים נוספים.
3. התכנית התקציבית תואמת את התכנית הפדגוגית המאושרת ואת גודל בית הספר.
4. הקמתו והפעלתו של בית הספר היא ביוזמת/בהסכמת רשות החינוך המקומית בה הוא ממוקם.
5. תנאי הקבלה וההרשמה לבית הספר מתבצעים על פי קריטריונים שוויוניים, גלויים וידועים לציבור ההורים.
6. גובה התשלומים הנגבים וכן מספר המלגות העומדות לרשות ההורים וגובהן גלויים וידועים לציבור ההורים במנגנון הנגשת מידע שיאושר.
7. הגבייה מתבצעת באמצעות הרשות המקומית או באמצעות בית הספר עפ"י הנוהל המאושר במסגרת הניהול העצמי בבתי ספר יסודיים. לא תותר גבייה באמצעות גוף שלישי כגון עמותות הורים וכד'.
8. תלמיד שנרשם והתקבל לבית הספר, לא יידחה אם הוריו שרויים במצוקה כלכלית ואינם יכולים לעמוד בתשלומים המתחייבים.
9. על רשות החינוך המקומית לקיים מנגנון תמיכה במלגות שיאפשר את לימודיהם של תלמידים שנרשמו והתקבלו לבית הספר אך אין ביכולתם של הוריהם לעמוד בתשלומים המתחייבים עבור התכנית הייחודית מחמת מצוקה כלכלית.
10. גביית התשלומים עבור התכנית הייחודית תתבצע באמצעות 2 מסגרות קיימות: תכנית לימודים נוספת (תל"ן) ורכישת שירותים מרצון. כעיקרון, גבייה במסגרת תל"ן תשמש אך ורק לתוספת שעות לימוד המתחייבת מן התכנית הפדגוגית שאושרה.
11. ההיקף המרבי של שעות תל"ן שיאושרו בבתי ספר ייחודיים:

|  |  |  |  |  |
| --- | --- | --- | --- | --- |
| סוג בית הספר | יסודי | | על-יסודי | |
| מספר שעות | גורם מאשר | מספר שעות | גורם מאשר |
| כלל המערכת | 5 | מנהל מחוז  או מי מטעמו | 5 | מנהל מחוז או  מי מטעמו |
| ייחודי מרחבי בחירה | 12 | הוועדה הארצית | 15 | הוועדה  הארצית |
| ייחודי על אזורי | 12 | הוועדה הארצית | 15 | הוועדה הארצית |
| ייחודי ארצי |  |  | 15 | הוועדה הארצית |
| בתי ספר ניסויים | 12 | הוועדה הארצית | 15 | הוועדה הארצית |

1. גבייה במסגרת רכישת שירותים מרצון תשמש לרכישה מרוכזת של מוצרים ושירותים שיכול הורה לרכוש לילדו בנפרד על פי בחירתו, וכן לפעולות העשרה, שאינן מהוות חלק בלתי נפרד מן התכנית המחייבת של בית הספר. הורה יוכל לבחור שלא לרכוש את פעולות ההעשרה הללו ולא לשלם עבורן, והדבר לא יפגע בלימודי ילדו בבית הספר, וביכולתו לעמוד בדרישות תכנית הלימודים.
2. בתי ספר מאושרים יוכלו להרחיב את היקף השירותים שניתן לרכוש במסגרת "רכישת שירותים מרצון" יחסית לבתי ספר אחרים, בכפוף להגשת תכנית לאישורה של הוועדה הארצית.
3. הסכום המרבי לגבייה ייבחן ויאושר מדי שנה ויאושר מדי שנה על פי האישור שניתן על ידי הוועדה הארצית. האישור יינתן על ידי המינהלת היישובית (בבתי ספר ייחודיים במרחבי בחירה) או ע"י מנהל מחלקת החינוך ומפקח בית הספר (ביתר בתי הספר). לאחר מכן תוגש הבקשה לאישור סופי של מנהל המחוז.

**גביית תשלומי הורים בבתי ספר ייחודיים מוכרים שאינם רשמיים**

בבתי ספר מוכרים שאינם רשמיים יחולו ההוראות בסעיפים 1-3, 5-6, 8, 10-14 ובכפוף לתנאים הבאים:

1. הגבייה מתבצעת על ידי הבעלים על בית הספר לחשבון ייעודי לניהול תשלומי הורים.
2. הבעלים על בית הספר מקיים מנגנון תמיכה במלגות שיאפשר את לימודיהם של תלמידים שנרשמו והתקבלו לבית הספר אך אין ביכולתם של הוריהם לעמוד בתשלומים המתחייבים עבור התכנית הייחודית מחמת מצוקה כלכלית.

**אכיפה**

בעניינם של מוסדות חינוך שינקטו בהליכים מטעים או כוזבים, כגון גבייה במישרין מהורים (ולא באמצעות הרשות המקומית) בסכומים שעולים על הסכומים המדווחים והמאושרים על ידי משרד החינוך, או גבייה בלא דיווח מפורט, או גבייה ללא דיווח, או גבייה ללא אישור וכיוצא באלה, ינקוט משרד החינוך בהליך/הליכים מתוך ההליכים הבאים:

1. קיזוז תשלומים שנגבו ביתר מן התשלומים המגיעים ממשרד החינוך לבית הספר מוכר שאינו רשמי
2. דרישה להשבת הכספים שנגבו ביתר להורים
3. הגשת תביעת השבה נגד הבעלות על בית הספר
4. ביטול אישור הייחודיות
5. נקיטה בהליכים משמעתיים
6. ביטול אישור העסקה של מנהל בית ספר מוכר שאינו רשמי או התלייתו.

**הוראת מעבר**

הוראות חוזר זה יכנסו לתוקפן במלואן בשנת הלימודים תשע"ה.

בשנת הלימודים תשע"ד יוכלו בתי הספר להמשיך ולגבות את הסכום שאושר בשנת הלימודים תשע"ג, ובלבד שיתקיימו כל התנאים הבאים:

1. יינתן פירוט מלא בשקיפות מלאה של כלל הנושאים עבורם מתבצעת הגביה, לרבות פירוט הסכומים עבור כל נושא ונושא. כמו כן יש לפרט את מספר השעות הנוספות ללימוד באמצעות תשלומי הורים.
2. לא תתבצע גביה עבור נושאים שהמשרד או העיריה מממנים.
3. לא תתבצע גביה עבור נושאים שאינם מותרים לגביה בהתאם לחוזר המנכ"ל הוראות הקבע.
4. בתי הספר יפנו לוועדה לבי"ס ייחודיים אזוריים, על אזוריים ומרחבי חינוך (וועדת ויינשטיין) עם תחילת שנת הלימודים תשע"ד ולא יאוחר מיום 1 בנובמבר 2013 לצורך אישור התוכנית הפדגוגית וכן לשם אישור את תשלומי ההורים הנוספים המבוקשים לשנת הלימודים תשע"ה.

יובהר כי בתי ספר שלא יעמדו בכללים הנ"ל, יופחת סכום הגבייה העודף מעבר לסכום המאושר מתשלומי שכר הלימוד המשולם ע"י המשרד.